CCLX.  Privilegium pro monasterio S. Mariae Longipontis.   (Anno 1148, Mart. 17.) [MULDRAC.,  Chronicon. abbatiae Longipontis,  p. 26.]
EUGENIUS episcopus, servus servorum Dei, dilectis filiis BALDUINO abbati ecclesiae Sanctae Mariae Longipontis ejusque fratribus, tam praesentibus quam futuris, regularem vitam professis, in perpetuam memoriam.
Quoties illud a nobis petitur quod religioni et honestati convenire dignoscitur, animo nos decet libenti concedere et petentium desideriis congruum impertire suffragium. Quocirca, dilecti in Domino filii, vestris justis postulationibus clementer annuimus, et praefatum Sanctae Mariae monasterium, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: locum videlicet ipsum qui Longuspons dicitur, cum omnibus pertinentibus ad jus altaris ejusdem loci, et universa possessione Gerardi de Chrisiaco, quam ipse apud eumdem locum in suo dominio vel alius ab ipso in feodum tenebat in qua etiam partem dedit ab alia constitutis terminis separatam, in reliqua vero parte liberum usuagium terrae quae dicitur Maisniliorum; quidquid Adam Broslart, Joannes de Colomella, Robertus de Musy, Gillebertus Wacca ab eodem Gerardo tenuisse noscuntur; terram quam habetis juxta grangiam Longipontis et ultra rivulum Saveriae, terras, silvas et pascua usque ad supercilium montis quae tenetis ab ecclesia Sancti Joannis in vineis, juxta urbem Suessionensem, in loco qui Pratella dicitur; curtem et cellam vinariam cum vineis et appendiciis suis. Apud montem Rambodium grangiam et terras, in monte et alias terras declivas quas latera vocant a vivario Contris et territorio Parrechi usque ad vivarium vallis et usque in silvam Virgiaci; et in eadem silva liberum usuagium caeteras quoque terras quas habetis in territorio Parrechi. Apud Dementart universam possessionem Petri de Brana liberam ab ipso et uxore ac filiis ejus, per manum venerabilis fratris nostri Gosleni Suessionensis episcopi vobis concessam. Apud Montegnetum, curtem vestram et grangiam cum vineis, terris et aliis appendiciis suis; vineam de Campellis quam per Petrum priorem de Charitate a Gualtero priore de Montineto in concambium accepistis. Apud Fontem mortuum, terram quas vobis dedit Rogerius Salvagius, scilicet 13 modiatas ex lota liberas. In pago Novionensi grangiam de Elenvalle, terras etiam et silvas quas habetis cum terra Gaufridi Martelli, et pratis et pascuis quae tam ab ipso Gaufrido quam ab Hugone Furnario et uxore ejus vobis collata sunt; juxta eadem prata, curtem in terra ipsius Hugonis Furnarii ab omni exactione liberam, et in ipsa curte mansiones ad includenda et conservanda vestra animalia. In pago Viromandensi prope Sanctum Quintinum, grangiam de Murimonte cum silvis, mansis et terris quas ibi habetis; piscariam in fluvio Somena, libertatem quoque in tota terra comitis Viromandensis et in terra Ingerranni de Cochei, quemadmodum vobis ab eis concessa est. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non congrua satisfactione emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus. Ego Imarus Tusculanus episcopus. Ego Hubaldus presbyt. card. S. Praxedis. Ego Oddo diaconus card. S. Georgii ad Velum Aureum. Ego Guido presbyt. card. tit. Sanctorum Laurentii et Damasi. Ego Hugo presbyt. card. tit. in Lucina. Ego Julius presbyt. card. tit. S. Marcelli. Ego Gregorius diac. card. Sancti Angeli. Ego Joannes diac. card. S. Mariae. Ego Jacintus diac. card. S. Mariae in Cosmedin. Datum Remis per manum Hugonis sanctae Romanae Ecclesiae diaconi cardinalis et cancellarii, X Kalend. Aprilis, indict. XI, Incarnationis Dominicae anno 1148, pontificatus vero domni Eugenii III papae anno quarto.
( praeter silvam quae Caisnetus dicitur )